Diari Oficial de la Generalitat Valenciana


Sumari del DOGV 4920, del 10-01-2005 (2004/13410)

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les bases per a la concessió de subvencions per a accions educatives en matèria de consum per a l'exercici 2005.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13614


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * associació
    * alumnat
    * ajuda pública
    * personal docent
    * consumidor
    * suport econòmic
    * alumne

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les bases per a la concessió de subvencions per a accions educatives en matèria de consum per a l'exercici 2005. [2004/Q13448]
  
La Conselleria d'Empresa, Universitat i Ciència té atribuïdes en matèria de consum les competències que preveu l'article 34 de l'Estatut d'Autonomia de la Comunitat Valenciana i el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.
  
Entre els objectius de la política de consum de la Conselleria d'Empresa, Universitat i Ciència es troben els que tendixen a promoure la integració de l'educació del consumidor com un tema transversal en els projectes educatius de tots els centres docents de la Comunitat Valenciana. De manera que el Govern Valencià fomenta determinades activitats tendents a garantir els programes dirigits a promoure la formació i l'educació de les persones i de la societat en el consum responsable.
  
Així mateix, es considera primordial facilitar les vinculacions entre la comunitat educativa, els professionals de consum i l'entorn social, a fi de poder començar amb els temes de consum d'una manera interdisciplinària.
  
Així, atenent l'Estatut dels Consumidors i Usuaris de la Comunitat Valenciana com el marc que dóna suport a les accions tendents a la defensa dels drets del consumidor i a l'empara de les facultats atribuïdes en l'article 35 de la Llei 5/1983, de 30 de desembre, del Govern Valencià i l'article 47 del Text Refós de la Llei d'Hisenda Pública de la Generalitat,
  
ORDENE
  
Article 1. Objecte
  
L'objecte de la present orde és establir el règim de sol·licitud i de concessió d'ajudes per a finançar els gastos derivats de la realització de projectes d'investigació i innovació educativa sobre educació del consumidor.
  
Article 2. Acciones a les quals es dóna suport
  
1. Les subvencions s'han de destinar a finançar les següents modalitats de projectes:
  
- Projectes la finalitat dels quals és incorporar l'educació del consumidor al currículum oficial del centre, cicle o curs.
  
- Activitats específiques per a desplegar els projectes de la Xarxa d'Educació del Consumidor, en el cas que el centre estiga adherit a esta xarxa.
  
- Projectes la finalitat dels quals és elaborar materials i jocs didàctics que han de servir com a recursos per al desplegament de l'educació del consumidor.
  
Els projectes poden desplegar, sense perjuí d'altres temes, els següents:
  
- L'ecoconsum
  
- La publicitat
  
- Oci i consum
  
- Drets del consumidor
  
- Noves tecnologies
  
- Comerç just
  
- Consum solidari
  
- Seguretat dels productes i dels servicis
  
2. Les ajudes que preveu la present orde s'han de dirigir a sufragar els gastos corrents derivats dels desplegament del projecte que han d'estar incorporats en algun dels apartats següents:
  
a) Gastos originats per l'adquisició de material fungible específic per a cada projecte i que no siga l'habitual que s'utilitza en els centres docents per al normal funcionament (paper de transparències, rodets de fotografia, cintes de vídeo, productes de consum alimentari, de cosmètica, drogueria, pintures especials, etc.).
  
b) Gastos originats per les visites que el professorat i l'alumnat han de realitzar per a estudiar i investigar sobre els temes de consum que es treballen (visites a centres de producció, a empreses de publicitat i màrqueting, a centres de documentació en matèria de consums, etc.): gastos de transport i, si és el cas, de manutenció i allotjament, pagaments d'entrades, etcètera.
  
c) Gastos generats per l'edició i la publicació d'aspectes concrets del projecte o de la totalitat (edició de fullets, revistes, còmics, vídeos, etc.). gastos d'impremta, d'empreses reproductores de material audiovisual, etcètera.
  
d) Gastos realitzats per l'adquisició de llibres i revistes especialitzades en matèria de consum.
  
e) Gastos generats pels desplaçaments del professorat i de l'alumnat per a la participació en activitats convocades per la Xarxa d'Educació del Consumidor, en el cas que el centre hi estiga adherit.
  
3. En cap cas les ajudes s'han de destinar a gastos d'inversió.
  
4. No ha de ser subvencionable l'impost sobre el valor afegit satisfet per l'adquisició de béns i servicis, excepte en els supòsits de realització d'activitats promogudes per persones o entitats que acrediten amb documentació que no estan subjectes o tenen l'exempció de l'impost o que l'import del citat impost forma part del cost de l'activitat subvencionable i no és susceptible de recuperar o de compensar, i en general qualsevol impost que paga el beneficiari.
  
5. Els projectes seleccionats en esta convocatòria tenen efectes de formació permanent per al professorat per raó del que disposa l'apartat 15 de l'Orde de 9 de juny de 1994, de la Conselleria d'Educació i Ciència (DOGV, de 17.08.1994), s'ha de procedir a la certificació per a cada un dels participants, d'acord amb el que disposa la citada orde. En qualsevol cas s'ha de certificar fins a un màxim de 100 hores.
  
6. Les ajudes per als gastos a què fa referència este article, s'han de referir als efectuats des de l'1 de gener de 2005 sempre que reunixen la resta de condicions i de requisits que establix la present orde.
  
Article 3. Beneficiaris de les ajudes
  
Poden ser beneficiaris de les ajudes el professorat i les associacions d'alumnes i de pares i de mares d'alumnes dels centres educatius públics i privats concertats de la Comunitat Valenciana, que impartixen els ensenyaments següents:
  
- Educació Infantil.
  
- Educació Primària.
  
- Educació Secundària obligatòria, Batxiller, Formació Professional i Ensenyaments de Règim Especial.
  
- Educació Especial.
  
- Educació de Persones Adultes.
  
Article 4. Quantia de les ajudes
  
1. Les ajudes previstes en la present orde poden arribar fins el 100% d'allò pressupostat en la sol·licitud i acceptat en la resolució de concessió.
  
2. L'import de les subvencions concedides en cap cas han de ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'actuació a desplegar per part del beneficiari.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes que regula la present orde han de dirigir-se a la Direcció General de Seguretat Industrial i Consum i s'han de presentar en l'imprés normalitzat en el Registre General de la Conselleria d'Empresa, Universitat i Ciència, carrer de Colom, 32, codi postal 46365 València, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'han d'acompanyar amb els documents que tot seguit es relacionen:
  
a) Documentació acreditativa i identificativa del sol·licitant i, si és el cas, del representant legal.
  
b) Programa detallat de l'activitat, on s'ha de concretar:
  
- Títol del projecte educatiu, professor o professora responsable i la relació de la resta del professorat que participen en el projecte, amb indicació del número del document nacional d'identitat.
  
- Descripció del projecte i la contextualització en el centre educatiu.
  
- Formulació d'objectius del projecte i nombre d'alumnes que hi participen.
  
- Metodologia utilitzada.
  
- Programació i temporalització de les activitats a desplegar per l'alumnat.
  
- Guia didàctica d'utilització per al professorat, si és el cas.
  
- Criteris d'avaluació a utilitzar en el projecte.
  
- Descripció, si és el cas, dels recursos i suports utilitzats en l'elaboració de materials i jocs didàctics.
  
- Descripció, si és el cas, de les activitats específiques per a desplegar els projectes de la Xarxa d'Educació del Consumidor.
  
- Pressupost detallat de les partides.
  
c) Certificat de l'informe favorable del Consell Escolar del Centre.
  
d) Documentació acreditativa que el sol·licitant es troba al corrent en les obligacions tributàries i davant la Seguretat Social, que tot seguit es relaciona, la vigència de la qual s'ha d'estendre fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici corrent, o l'últim rebut de l'impost sobre activitats econòmiques, completat amb una declaració responsable que no s'ha donat de baixa en la matrícula del citat impost. Quan el sol·licitant està exempt del citat impost, s'ha d'acreditar esta circumstància per mitjà de declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les obligacions tributàries. Esta certificació es pot substituir per la declaració responsable de la persona interessada que complix les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè l'Agència Estatal d'Administració Tributària cedisca la informació.
  
- Certificació de la Tresoreria General de la Seguretat Social acreditativa que la persona sol·licitant es troba al corrent en el compliment de les obligacions amb la Seguretat Social. Esta certificació es pot substituir per la declaració responsable de la persona interessada que complix les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificació dels serveis territorials de la conselleria d'Economia, Hisenda i Ocupació, acreditativa que la persona sol·licitant no té deutes de naturalesa tributària amb la Generalitat. Esta certificació es pot substituir per la declaració responsable de la persona interessada que complix les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació cedisca la informació.
  
e) Dades de domiciliació bancària segons el model normalitzat a este efecte (fitxa de manteniment de tercers), excepte si s'ha presentat anteriorment davant la Conselleria d'Empresa, Universitat i Ciència i no ha experimentat cap variació.
  
f) Declaració responsable que no es troba immers en cap de les prohibicions per a obtindre la condició de beneficiari que establix l'article 13, apartat 2 de la Llei 38/2003, de 17 de novembre, General de Subvencions.
  
3. Aquells que sol·liciten ajudes que no superen els 1.803,04 euros queden exonerats de presentar els documents enumerats en l'apartat d) del número anterior.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde resulte exigible, es requerirà la persona interessada, perquè en el termini de 10 dies, esmene la falta o acompanye els documents preceptius, amb indicació que, si així no es fa, es tindrà per desistit de la petició.
  
5. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 15 de febrer de 2005, ambdós inclusivament.
  
6. Els sol·licitants poden executar els projectes des de l'1 de gener de 2005, sense esperar que es dicte la concessió de l'ajuda i sense que això prejutge la decisió que finalment s'adopte.
  
Article 6. Criteris d'avaluació de les sol·licituds
  
La concessió de les subvencions es realitza d'acord amb els següents criteris:
  
a) La qualitat i la claredat del projecte pedagògic, amb expressió clara de tots els apartats:
  
- Rellevància de l'aspecte consumidorista del projecte
  
- Vinculació amb programes de la Direcció General de Seguretat Industrial i Consum
  
- Relació adequada entre cost del projecte i el pressupost presentat
  
b) La interdisciplinarietat que desplega el projecte.
  
c) La incardinació del projecte presentat en el projecte educatiu.
  
d) Nombre d'alumnes als quals es dirigix l'activitat.
  
e) El grau de participació de la comunitat escolar i social de l'entorn.
  
Article 7. Resolució de la concessió d'ajudes
  
1. La Direcció General de Seguretat Industrial i Consum pot demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
  
2. El conseller d'Empresa, Universitat i Ciència, a proposta d'una comissió qualificadora que esta formada per personal tècnic de la Direcció General de Seguretat Industrial i Consum designat a este efecte, dicta la resolució de concessió de l'ajuda, i fixa expressament la quantia i incorpora, si és el cas, les condicions i les obligacions que afecten el desplegament de l'actuació objecte de la subvenció. La resolució se notifica a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i resoldre els expedients és de dos mesos comptadors des de la publicació de l'orde per la qual es dóna publicitat a les línies de crèdit i a l'import global màxim destinat a la concessió de les ajudes previstes en la present disposició. Transcorregut el termini sense que s'haja dictat resolució, s'entén desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. La resolució es notifica a les persones interessades en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les subvencions concedides es publiquen en el Diari Oficial de la Generalitat Valenciana, amb expressió de la convocatòria, del programa i del crèdit pressupostaria al qual s'imputen, el beneficiari, la quantitat concedida i la finalitat o finalitats de la subvenció.
  
6. Les resolucions a què fan referència els paràgrafs anteriors esgoten la via administrativa, i contra les quals es pot interposar recurs de reposició davant l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 8. Resolució d'incidències
  
El director general de Seguretat Industrial i Consum, amb els informes previs que estime oportuns resol les incidències que es produïsquen amb posterioritat a la concessió, tal com pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
Article 9. Obligacions dels beneficiaris
  
Són obligacions dels beneficiaris:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i de les condicions que determinen la concessió de l'ajuda, així com les que deriven de la llei, la seua naturalesa i l'objecte.
  
- Presentar davant la Direcció General de Seguretat Industrial i Consum abans de 31 de desembre de 2005, un exemplar de la memòria del projecte realitzat i un informe sobre el desplegament del projecte subvencionat en el qual s'ha de confirmar la participació en el projecte de cada un dels professors.
  
- Comunicar, en qualsevol moment de la vigència de l'expedient, i en tot cas, amb anterioritat a la justificació de l'actuació subvencionada, altres ajudes públiques o privades que s'haja obtingut o s'haja sol·licitat per al mateix projecte amb posterioritat a la data de presentació de la sol·licitud.
  
- Sotmetre's a les actuacions de control financer de la Intervenció General de la Generalitat en relació amb les subvencions o les ajudes concedides.
  
Article 10. Liquidació de les ajudes
  
1. La liquidació de les ajudes s'efectua una vegada executat el projecte en la totalitat d'acord amb la sol·licitud presentada i en els termes fixats per a la concessió de l'ajuda, es poden efectuar pagaments parcials segons s'aporten els justificants corresponents.
  
2. Als efectes del que establix el paràgraf anterior els beneficiaris, s'han de presentar abans del 17 d'octubre de 2005 i llevat que per circumstàncies concurrents es determine un termini diferent en la resolució de concessió de l'ajuda, la documentació següent:
  
- La justificació del gasto realitzat que ha de tindre la forma de compte justificatiu i s'ha de detallar el desglossament dels gastos realitzats i que han sigut subvencionats. S'ha de realitzat per mitjà de l'emissió d'una relació de gastos realitzats, i s'ha de manifestar expressament que l'objecte de la subvenció s'ha complit.
  
- Originals o còpies compulsades dels gastos realitzats: factures i la resta de documents amb valor de prova equivalent, amb validesa en el trànsit jurídic mercantil o amb eficàcia administrativa justificatius del gasto efectuat, expedits d'acord amb la normativa vigent. Les factures han d'incloure totes les dades formals que per a la seua expedició exigix el Reial Decret 1496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost del Valor Afegit.
  
Els desplaçaments es justifiquen per mitjà de factura de l'element de transport llogat o el bitllet corresponent en el cas d'utilitzar el transport públic i en el cas d'usar vehicle particular es valora, a efectes de justificació, a 0,15 euros el quilòmetre.
  
S'ha d'acompanyar de la certificació d'assistència expedida per l'ens que desplegue o coordine les actuacions que originen els desplaçaments, així com el rebut de la persona que ha realitzat el desplaçament.
  
Quan es justifiquen activitats que generen gastos d'hostatge i/o restauració, s'han d'acompanyar de les factures corresponents, i l'import màxim acceptat com a justificació per persona i dia és de 50 euros per gastos d'hostatge i de 20 euros per gastos de restauració. També s'ha d'indicar la relació de persones que han realitzat el gasto i el motiu d'este.
  
- Si és el cas, acreditació de l'import, la procedència i l'aplicació dels fons propis i d'altres subvencions o d'altres recursos amb els quals, a més de la subvenció, han sigut finançades les actuacions. Per a esta finalitat el beneficiari ha de presentar una declaració responsable sobre la disponibilitat de fons propis per a finançar la part de gasto no subvencionat.
  
3. Als efectes de la justificació es considera que gasto subvencionat s'ha realitzat encara que les factures no hagen sigut efectivament pagades amb anterioritat a la finalització del període de justificació.
  
Article 11. Control de les accions
  
La Direcció General de Seguretat Industrial i Consum realitza el control i el seguiment de les accions per mitjà de les comprovacions que considere necessàries.
  
Article 12. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no execució o execució inadequada de part del gasto aprovat, la insuficient justificació de cap dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedixen dels límits establits pot donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que donaren lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, dóna lloc a la incoació per part de l'òrgan competent per a la concessió de les ajudes, del corresponent expedient que pot finalitzar, si és el cas, amb la resolució de la subvenció i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment es garantix, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde esta condicionada a l'existència de crèdit adequat i suficient per a això en els Pressuposts de la Generalitat per a l'exercici 2005.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressuposts de la Generalitat per al 2005, per orde de la Conselleria d'Empresa, Universitat i Ciència es dóna publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant es pot acollir al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que conste la data i l'òrgan o dependència on han sigut presentats o, si és el cas emesos, i que no haja transcorregut més de cinc anys des de la finalització del procediment al qual corresponen.
  
2. En els supòsits d'impossibilitat material per a obtindre la documentació, l'òrgan competent pot requerir al sol·licitant la presentació o, en el seu defecte, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
La Conselleria d'Empresa, Universitat i Ciència es reserva el dret a publicar els projectes subvencionats, durant el temps màxim d'un any comptador des del lliurament de la memòria final del projecte realitzat.
  
Segona
  
Es faculta el secretari autonòmic d'Empresa a dictar les disposicions i a adoptar les mesures que considere oportunes per al desplegament i l'aplicació del que disposa la present orde.
  
Tercera
  
La present orde entra en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO